DA Den Europæiske Unions Tidende CE 78/368

(2004/C 78 E/0388)

SKRIFTLIG FORESPØRGSEL E-1418/03

af Maria Carrilho (PSE) til Kommissionen

(23. april 2003)

Om: Revurdering af de strategiske rammer for forbindelserne mellem Europa og Asien

Udbygningen af forbindelserne mellem EU og Asien er ganske givet af stor gensidig interesse. Navnlig fra midten af 90'erne er forbindelserne mellem EU og Asien blevet intensiveret gennem forskellige strukturer og fora, herunder ASEAN-EF/EU-møderne (startede i 70'erne), ASEM, EU's deltagelse i ASEAN Regional Forum (ARF) samt topmøderne EU-Kina, EU-Indien, EU-Japan og på det seneste EU-Korea. For at skabe sammenhæng i EU's aktiviteter på dette område forelagde Kommissionen i 1994 en meddelelse »På vej mod en ny strategi over for Asien«. Denne strategi blev opdateret i 2001 — inden begivenhederne den 11. september — og var beskrevet i Kommissionens meddelelse »Europa og Asien: strategiske rammer for styrkede partnerskaber« (1). Europa-Parlamentet på sin side vedtog den 5. september 2002 en beslutning, hvori det i alt væsentligt støttede Kommissionens meddelelse, hvis hovedlinjer det anså for relevante.

I betragtning af så skelsættende begivenheder som den 11. september 2001 og Irak-krigen med dens følgevirkninger mener Kommissionen da ikke, at det ville være hensigtsmæssigt at fremskynde den for 2004 planlagte revurdering til andet halvår 2003?

Svar afgivet på Kommissionens vegne af Chris Patten

(4. juni 2003)

Kommissionen deler det ærede medlems synspunkt om vigtigheden af at udbygge forbindelserne mellem EU og Asien. Den har derfor bidraget til at styrke disse forbindelser gennem forskellige udvekslinger og fora, således som det ærede medlem anfører.

Kommissionen er sig ligeledes de ændringer bevidst, der indtraf efter begivenhederne den 11. september 2001, hvilket var nogle få dage efter offentliggørelsen af Kommissionens meddelelse »Europa og Asien: strategiske rammer for styrkede partnerskaber«.

De seks almene principper, som Kommissionen fastlagde i sin meddelelse om strategien for Asien, og som Rådet tilsluttede sig i sin afgørelse af 27. december 2001 (2), er imidlertid fortsat gyldige og gælder også for Afghanistan, som EU efterfølgende har givet prioritet. Europa-Parlamentets beslutning af 5. september 2002 gav endvidere udtryk for tilfredshed med Kommissionens strategi for Asien og med den fortsatte understregning af betydningen af EU's forbindelser med Asien. Dette afspejles også i Kommissionens igangværende bestræbelser for — i samarbejde med sine delegationer i regionen — at følge resultaterne af de tiltag, der foreslås i strategidokumentet. Det ser foreløbig ud til, at resultaterne er positive.

Ud over opfølgningen af strategien for Asien fra 2001 er Kommissionen for øjeblikket i færd med at forberede en meddelelse om en strategi for Sydøstasien, hvori der naturligvis vil blive taget hensyn til den seneste udvikling. Opfølgningsarbejdet i sammenhæng med arbejdet med den nye Sydøstasienstrategi vil i høj grad bidrage til at muliggøre en revision af den samlede strategi for Asien og give Kommissionen mulighed for at opretholde sin tidsplan for en grundig forberedelse af opdateringen af strategien i 2004.

(1) KOM(2001) 469 endelig udg.

(2) EFT L 344 af 28.12.2001.